**MOTTO: „*Un profesor care încearcă să le***

***cultive elevilor săi cunoștințe***

***fără a le trezi interesul de a***

***învăța, se aseamănă unui***

***fierar care bate fierul rece.”***

(Horace Mann)

Profesorul este o lumânare, ce se consumă, luminând calea altora. A fi profesor însemnă a-ți asuma o mare responsabilitate, căci anume acestuia îi revine nobila misiune de a cultiva la discipolii săi convingeri, deprinderi de viață, calități din cele mai nobile, valori, pentru a dărui lumii oameni adevărați. Din cele mai vechi timpuri și până în zilele noastre profesorul a fost și este numit ”sculptor de suflete” și pe drept cuvânt, întrucât anume profesorului i se încredințează soarta tinerei generații, viitorul și speranța întregii societăți.

În opinia mea, un pedagog bun ar trebui să întrunească o serie de calităţi. În primul rând, acesta trebuie să aibă vocaţie, o vocaţie în sensul latinesc al cuvântului (chemare),după cum afirma George Pruteanu, deoarece nici un lucru nu poate fi bine realizat, dacă nu se face din plăcere. Aptitudinile profesionale, pasiunea pentru munca sa, dragostea pentru copii sunt, de fapt, adevăratele motive care ar trebui să-l determine pe un dascăl să meargă în fata unei clase de elevi. Asemenea eroului lui Sadoveanu, Domnu Trandafir, care le oferea discipolilor săi cunoştinţe, formându-le abilităţi şi atitudini „nu pentru că trebuia şi pentru că i se plătea, dar pentru ca avea un prisos de bunătate în el şi pentru că în acel suflet era ceva din credinţa şi din curăţenia unui apostol".Cu alte cuvinte, profesorul eficient este un entuziast incurabil nu doar în ceeace priveşte cursul pe care îl ţine; elanul său contagios cuprinde procesul educaţional în general. Manifestând exuberanţă, atitudini pozitive, pasiune şi dăruire, el reuşeşte să-i pătrundă pe copii de gândul că anume şcoala este locul împlinirii lor, iar cartea – călăuză în viaţă.

A doua calitate absolut necesară este perseverenţa, care este indispensabilă pentru autoinstruire. Profesorul este un autodidact imuabil, fiind implicat într-un proces continuu de învăţare. Consider că un cadru didactic care se respectă, e pur şi simplu, obligat să studieze și să se perfecționeze în permanență, să meargă mereu în pas cu toate modificările și inovațiile ce țin de sfera educațională și nemijlocit de disciplina de studiu pe care o predă, şi nu numai, să citească mult și să se pregătească minuțios de fiecare lecție, să fie un model de personalitate cu variate performanțe pentru elevii săi, să aplice diferite strategii motivaționale moderne în practica sa de lucru, să țină cont de interesele, necesitățile, particularitățile de vârstă ale elevilor, precum și de nivelul lor de pregătire și dezvoltare, să mânuiască mijloacele tehnice moderne de instruire și să le aplice în cadrul orelor, să fie capabil de a stabili un climat psihologic favorabil caracterizat prin încredere, acceptare şi toleranţă.

Competenţa de comunicare este o altă trăsătură importantă a unui profesor de succes. Este de la sine înţeles că un profesor, indiferent de disciplina pe care o predă, trebuie să fie un excelent mânuitor ai limbii în care comunică şi un orator talentat. Este important ca profesorul să știe ce tonalitate și ce volum al vocii să adopte, pentru a capta atenția elevilor, să știe când să se oprească, pentru a le stârni interesul  sau cum să încheie un discurs remarcabil.Un bagaj solid de cunoştinţe i-ar fi inutil dacă acesta nu este capabil să se exprime clar sau să-şi expună opiniile şi gândurile pe înţelesul elevilor.

Înviziunea pedagogică modernă, pentru ca profesorul să poată concepe, proiecta şi organiza actul educaţional, pe lângăcunoaştere şi pregătire, are neapărat nevoie de tact şi de măiestrie. Cadruldidactic încorporează omul de ştiinţă şi omul de artă, întrucât dirijarea procesului instructiv-educativ cere de la el atât competenţă, cât şi har didactic şi creativitate. Într-adevăr, activitatea unui profesor nu este o simplă meserie, ci o artă. Ioan Bontaş în „Tratat de pedagogie şcolară” făcea următoarea afirmaţie: „Un profesor care posedă măiestrie pedagogică este mai mult decât un bun profesionist, este un artist în meseria sa.”

Răbdarea este o altă calitate esenţială a unui profesor, deoarece nu toţi elevii sunt capabili să înțeleagă materia la o primăexplicaţie, uneori e necesar să se repete de mai multe ori, să se facă observaţii repetate, să se insiste asupra unui fapt pentru a atinge efectul scontat.

Prin urmare vocaţia, pregătirea temeinică în domeniu, perseverenţa,comunicabilitatea, creativitatea, răbdarea, măiestria şi tactul pedagogic,la care se mai adaugă responsabilitatea, luciditatea faţa de sine şi de cei cu care colaborează (elevi, părinţi, colegi de breaslă) echilibrul psihologic, spiritul de iniţiativă, gustul estetic, tinereţea spiritului, modestia şi optimismul conturează portretul profesionist al unui pedagog.

Profesorul este asemenea unui diamant. Așa cum fațadele strălucitoare ale diamantului reflectă lumina la fel și profesorul semănă lumină între oameni, la fel cum diamantul necesită o șlefuire perfectă pentru a străluci astfel și profesorul este obligat să se cizeleze mereu, tinzând spre perfecțiune.